ai4bharat/Pralekha huggingface dataset:
ग्राहक व्यवहार, अन्न आणि सार्वजनिक पुरवठा मंत्रालय
भारतीय अन्न महामंडळाची औरंगाबाद आणि अमरावती येथील विभागीय कार्यालये तातडीने कार्यान्वित होणार - रावसाहेब दानवे
नवी दिल्ली, 10 मे 2021
एफसीआय अर्थात भारतीय अन्न महामंडळाची महाराष्ट्रातील औरंगाबाद आणि अमरावती येथील विभागीय कार्यालये तातडीने कार्यान्वित केली जात आहेत. केंद्रीय राज्यमंत्री रावसाहेब दानवे यांनी यासंबंधीची घोषणा करताना सांगितले की, "पंतप्रधान नरेंद्र मोदी यांच्या नेतृत्वाखाली, महाराष्ट्रात एफसीआयची आणखी दोन विभागीय कार्यालये औरंगाबाद आणि अमरावती येथे आज तातडीने कार्यान्वित होत आहेत. ही कार्यालये मराठवाडा आणि पश्चिम विदर्भ क्षेत्रांसाठी सेवा पुरविणार आहेत."
दानवे पुढे म्हणाले, "यामुळे मराठवाडा आणि पश्चिम विदर्भातील शेतकरी, सार्वजनिक वितरण व्यवस्थेचे लाभार्थी, समाजसेवी संस्था, सरकारी संस्था आणि ग्राहक याना मोठा लाभ मिळेल. ही कार्यालये सुरु झाल्यामुळे, कार्यक्षमपणे व जलदगतीने कामे होण्यासाठी एफसीआयच्या संबंधित विभागीय कार्यालयांशी संपर्क साधणे सोयीस्कर होणार आहे."
"राष्ट्रीय अन्नसुरक्षा कायद्यांतर्गत सर्वांना अन्नसुरक्षा मिळवून देण्यासाठी भारतीय अन्न महामंडळाची भूमिका सर्वोच्च महत्त्वाची आहे. त्याचवेळी, देशातील शेतकऱ्यांनी उत्पादित केलेला शेतमाल खरेदी करण्याच्या दृष्टीने एफसीआय ही एक विश्वासार्ह संस्था म्हणूनही गणली जाते. देशातील व महाराष्ट्रातील ठिकठिकाणच्या कार्यालयांच्या माध्यमातून एफसीआय अतिशय कार्यक्षमपणे कारभार सांभाळत आहे. कोविडकाळात एफसीआयची भूमिका आत्यंतिक महत्त्वाची ठरली असून देशवासियांसाठी अविश्रांत काम करणाऱ्या या संस्थेचा मला अभिमान आहे"- अशी भावनाही दानवे यांनी व्यक्त केली.
गोव्यासह महाराष्ट्र राज्यात 06 विभागीय कार्यालयांमार्फत एफसीआयचे काम चालत असे. सद्यस्थितीत महाराष्ट्राच्या रचनेमध्ये- मुंबई आणि उपनगरीय क्षेत्राला सेवा देणारे बोरीवली येथील विभागीय कार्यालय, रायगडला सेवा पुरविणारे पनवेल विभागीय कार्यालय, दक्षिण मराठवाडा, पश्चिम महाराष्ट्र आणि कोंकण पट्ट्याला सेवा पुरविणारे पुणे विभागीय कार्यालय, संपूर्ण विदर्भाला सेवा पुरविणारे नागपूर येथील विभागीय कार्यालय आणि नाशिक, खान्देश व मराठवाड्याच्या बहुतांश भागाला सेवा देणारे मनमाड विभागीय कार्यालय यांचा समावेश आहे.
वरील सारणीत दाखविल्याप्रमाणे नवीन विभागीय कार्यालये त्यांच्या अंतर्गतच्या महसुली जिल्ह्यांसाठी त्वरित कार्यान्वित होत आहेत. नवीन संरचनेनुसार सदर विभागीय कार्यालये - साठवण क्षमतांचे व्यवस्थापन, दैनंदिन कार्ये, सार्वजनिक वितरण प्रणालीसाठी मालाची उचल, आणि गरजेनुसार प्रापण  प्रक्रिया- अशा सर्व कामांवर देखरेख करतील.
"केंद्रीय ग्राहक व्यवहार, अन्न आणि सार्वजनिक वितरण, रेल्वे तसेच वाणिज्य आणि उद्योग मंत्री श्री.पीयूष गोयल यांच्या मार्गदर्शनाखाली विभाग 'सबका साथ, सबका विकास, सबका विश्वास- -' या पंतप्रधान नरेंद्र मोदी यांनी दाखविलेल्या दिशेने निरंतर काम करीत राहील. " असेही दानवे म्हणाले.
उद्दिष्टांच्या पूर्ततेसाठी क्षेत्रीय कार्यालये, प्रादेशिक कार्यालये, विभागीय कार्यालये आणि आगाराच्या मार्फत एफसीआय कार्यरत आहे. देशभरात एफसीआयची 05 क्षेत्रीय कार्यालये  आणि 26 प्रादेशिक कार्यालये कार्यरत आहेत. महसुली जिल्ह्यांच्या आधारे प्रादेशिक कार्यालयान्तर्गत विभागीय कार्यालये काम करतात.M.Chopade/J.Waishampayan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 187
आरोग्य आणि कुटुंब कल्याण मंत्रालय
ई संजीवनी - राष्ट्रीय आरोग्य प्राधिकरणाच्या आयुषमान भारत डिजिटल मोहिमेशी संलग्न असलेली भारत सरकारची निःशुल्क टेलीमेडिसिन सेवा
ई संजीवनीचे लाभार्थी त्यांचे 14-अंकी युनिक आयुषमान भारत आरोग्य खाते  तयार करू शकतात आणि ते त्यांच्या सध्याच्या आरोग्यविषयक नोंदी करण्यासाठी वापरू शकतात.
नवी दिल्ली, 3 जून 2022
राष्ट्रीय आरोग्य प्राधिकरणाने  ई संजीवनी या त्यांच्या महत्वाकांक्षी योजनेला आयुषमान भारत डिजिटल मोहिमेशी  यशस्वीपणे संलग्न केल्याचे घोषित केले आहे. या एकत्रीकरणामुळे केंद्रीय आरोग्य आणि कुटुंबकल्याण मंत्रालयाची निःशुल्क टेलीमेडिसिन सेवा असलेल्या ई संजीवनी योजनेचे विद्यमान लाभार्थी अत्यंत सोप्या पद्धतीने त्यांचे आयुषमान भारत आरोग्य खाते तयार करू शकतात आणि त्यात त्यांच्या सध्याच्या आरोग्यविषयक माहितीची नोंद करू शकतात, यामध्ये डॉक्टरांनी लिहून दिलेली औषधे आणि प्रयोगशाळांमधले अहवाल यांची नोंद करता येईल. याशिवाय ईसंजीवनी वर उपलब्ध असलेल्या डॉक्टरांना लाभार्थी स्वतःची आरोग्य विषयक माहिती दाखवू शकतील जेणेकरून उपचारांसंदर्भात योग्य निर्णय घेता येईल आणि आरोग्यविषयक देखभाल निरंतर सुरु राहील.
या एकत्रीकरणाच्या महत्वाविषयी राष्ट्रीय आरोग्य प्राधिकरणाचे मुख्य कार्यकारी अधिकारी डॉ आर एस शर्मा म्हणाले की भारतातील विद्यमान डिजिटल आरोग्य सेवा आणि हितधारकांमधील अंतर कमी करण्यासाठी आयुषमान भारत डिजिटल मोहीम सेतूचे कार्य करत आहे. ई संजीवनी आणि आयुषमान भारत डिजिटल मोहीम यांचे एकत्रीकरण हे याचेच एक उदाहरण आहे. ज्यायोगे आयुषमान भारत आरोग्य खाते असलेले 22 कोटी लाभार्थी त्यांची आरोग्यविषयक माहिती थेट
ई संजीवनी द्वारे त्यांच्या पसंतीच्या आरोग्य लॉकर मध्ये जतन करू शकतात. तसंच ते त्यांचे पूर्वी लिंक केलेले आरोग्य रेकॉर्ड ई संजीवनी वर डॉक्टरांना दाखवू शकतात ज्यामुळे संपूर्ण सल्लामसलत प्रक्रिया कागद विरहित होईल.
ई संजीवनी सेवा दोन प्रकारांमध्ये उपलब्ध आहे. त्यापैकी पाहिले म्हणजे ई संजीवनी आयुषमान भारत - आरोग्य आणि निरामयता केंद्र  -डॉक्टर-ते-डॉक्टर टेलिमेडिसिन सेवा, ज्याद्वारे आरोग्य आणि निरामयता केंद्राला भेट देणारे लाभार्थी केंद्रातील डॉक्टर किंवा तज्ञांना थेट भेटू शकतात. जे तृतीय श्रेणी आरोग्य सुविधा केंद्र किंवा रुग्णालय अथवा वैद्यकीय महाविद्यालयामध्ये असू शकतात. यामुळे केंद्र सरकारला ग्रामीण आणि दुर्गम भागात सामान्य आणि विशेष आरोग्य सेवा पोहोचवण्याच्या दृष्टीने लाभ होईल.
दुसरा प्रकार आहे ई संजीवनी - बाह्य रुग्ण विभाग , याद्वारे देशभरातल्या रुग्णांना घरबसल्या डॉक्टरांशी बोलता येतं आणि त्यांना आवश्यक आरोग्यविषयक सेवा पुरवली जात आहे. ई संजीवनी आयुषमान भारत - आरोग्य आणि निरामयता केंद्र  आणि ई संजीवनी - बाह्य रुग्ण विभाग  हे दोन्ही प्रकार आयुषमान भारत डिजिटल मोहीम या व्यापक अभियानासोबत एकत्रित केले आहेत.
ई संजीवनी टेलिमेडिसिन मंच आता इतर 40 डिजिटल आरोग्य उपक्रमांमध्ये सामील झाला आहे तसेच त्याचे आयुषमान भारत डिजिटल मोहिमेशी एकत्रीकरण पूर्ण झाले आहे. तंत्रज्ञानावर आधारित या आरोग्य सेवा देशासाठी एक मजबूत, कार्यक्षम आणि सर्वसमावेशक डिजिटल आरोग्य परिसंस्था तयार करत आहेत. ABDM इंटिग्रेटेड अॅप्सबद्दल अधिक माहिती इथे मिळेल : https://abdm.gov.in/our-partners.
G.Chippalkatti/B.Sontakke/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 410
उपराष्ट्रपती कार्यालय
सर्व राष्ट्रांच्या समावेशक आणि शाश्वत विकासासाठी जागतिक शांतता अत्यावश्यक : उपराष्ट्रपती
लोकशाही प्रशासन समृद्ध करण्याचे उपराष्ट्रपतींचे आंतर- संसदीय संघाला आवाहन
नवी दिल्ली, 15 मार्च 2021
बहुपक्षीय लोकशाही जागतिक व्यवस्थेला प्रोत्साहन देण्यावर भारताचा विश्वास आहे यावर उपराष्ट्रपती एम वेंकैया नायडू यांनी भर दिला आहे.
आंतर संसदीय संघाचे अध्यक्ष दुआर्ते पाचेको यांच्याशी उप राष्ट्रपती भवनात त्यांनी संवाद साधला. लोकशाही आणि समावेशी विकास यासाठी भारताच्या कटिबद्धतेचा त्यांनी पुनरुच्चार केला. जगभरातल्या अनेक देशांना कोविड-19 प्रतिबंधक लस पुरवण्यातून याची प्रचीती येत आहे. भारताने कोविड-19 संबंधित वैद्यकीय सामग्रीचाही 154 हून अधिक देशांना पुरवठा केला असून महामारीमध्ये मदत करण्यासाठी अनेक देशात भारतीय धडक कृती पथके तैनात करण्यात आल्याचेही त्यांनी सांगितले. अशा आपत्तीमध्ये एक जबाबदार राष्ट्र म्हणून भारताने नेहमीच जबाबदारी निभावली आहे, जास्तीत जास्त लोकांची आयुष्ये वाचवण्याची भारताला चिंता होती असे त्यांनी सांगितले.
1949 पासून भारत आयपीयुमध्ये सक्रीय सहभागी आहे याकडे त्यांनी लक्ष वेधले. आयपीयुने लोकशाही प्रशासन समृध्द करण्याच्या मुद्यांवर लक्ष केंद्रित करण्याची अपेक्षा त्यांनी व्यक्त केली. द्विपक्षीय मुद्यांचा मंच बनण्यापासून आयपीयुने दूर राहिले पाहिजे असे उपराष्ट्रपती म्हणाले
शांतता आणि लोकशाही हे महत्वाचे घटक आहेत जे आधुनिक समाजाचे महत्वाचे आधार आहेत असे त्यांनी जागतिक शांततेला प्रोत्साहन देण्यात भारताची भूमिका विषद करताना सांगितले. जगभरात हिंसाचाराने अनेक रूपे धारण केली असून दहशतवाद आणि अतिरेकी संघटनानी शांतता आणि सुरक्षिततेला मोठे आव्हान निर्माण केले आहे. सर्व राष्ट्रांच्या समान आणि शाश्वत विकासासाठी जागतिक शांतता अत्यावश्यक आहे यावर त्यांनी भर दिला.M.Chopade/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 130
शिक्षण मंत्रालय
केव्हीएस वर्धापन दिन-2020 मध्ये दूरदृश्य प्रणालीद्वारे शिक्षण राज्यमंत्री संजय धोत्रे यांचे मार्गदर्शन
नवी दिल्ली, 15 डिसेंबर 2020
केंद्रीय विद्यालय संघटनेच्या वर्धापन दिन कार्यक्रमात शिक्षण राज्यमंत्री संजय धोत्रे यांनी दूरदृश्य प्रणालीच्या माध्यमातून आपले विचार व्यक्त केले. केंद्रीय विद्यालय संघटनेने आज आपला वर्धापनदिन ऑनलाईन पद्धतीने साजरा केला. शालेश शिक्षण आणि साक्षरता विभागाच्या सचिव अनिता करवाल, केव्हीएस आयुक्त निधी पांडे आणि मंत्रालयाचे वरिष्ठ अधिकारी यावेळी उपस्थित होते.
या केंद्रीय विद्यालयांमध्ये शहरी, ग्रामीण, श्रीमंत, गरीब असे विविध प्रकारची पार्श्वभूमी असलेले सर्वच विद्यार्थी शिक्षण घेत असल्याने ही विद्यालये खऱ्या अर्थाने भारताचे वास्तविक चित्र सादर करतात, असे यावेळी धोत्रे यांनी सांगितले. केंद्रीय विद्यालयांमध्ये विद्यार्थ्यांच्या सर्वांगीण विकासाच्या संधी निर्माण होत असल्याने ही विद्यालये इतरांपेक्षा वेगळी ठरतात. आज केंद्रीय विद्यालयांमध्ये शिक्षण घेतलेले विद्यार्थी प्रशासन, क्रीडा क्षेत्र, विज्ञान अशा सर्वच क्षेत्रात नेतृत्व करत आहेत.
भावी पिढ्यांना उत्तम आणि जागरुक नागरिक बनवण्यावर नव्या शिक्षण धोरणात प्रामुख्याने भर दिला जात आहे असे धोत्रे यांन सांगितले. या धोरणाची प्रभावी अंमलबजावणी करण्यामध्ये केव्हीएस महत्त्वाची भूमिका बजावेल, अशी अपेक्षा त्यांनी व्यक्त केली. सामाजिक हिताशी संबंधित कोणत्याही उपक्रमाची सुरुवात नेहमीच केंद्रीय विद्यालयांपासून होते असे ते म्हणाले. पर्यावरण संरक्षण असो किवा एक भारत श्रेष्ठ भारत असो, या सर्वच उपक्रमांमध्ये केंद्रीय विद्यालयांनी अतिशय उत्तम भूमिका बजावली असल्याकडे त्यांनी लक्ष वेधले. आत्मनिर्भर भारताची निर्मिती करण्यामध्ये केंद्रीय विद्यालये नेतृत्वाची भूमिका बजावतील, असा विश्वास त्यांनी व्यक्त केला.
1963 मध्ये 20 रेजिमेंटल शाळांपासून सुरू झालेल्या केंद्रीय विद्यालयाच्या प्रवासाचे आता देशभरातील 13 लाखांपेक्षा जास्त विद्यार्थ्यांना दर्जेदार शिक्षण देणाऱ्या 1245 विद्यालयांच्या विशाल जाळ्यामध्ये रुपांतर झाले असल्याचे केव्हीएस आयुक्त निधी पांडे यांनी स्वागतपर भाषणामध्ये सांगितले. केव्हीएस आणि या संघटनेचे विद्यार्थी शिक्षणातील सर्वोच्च गुणवत्तेचे मापदंड निर्धारित करत आहेत आणि इतर संस्थांना देखील प्रेरणा देत आहेत, असे सांगत निधी यांनी 2020 च्या सीबीएसईच्या परीक्षांमध्ये केव्हीएसने बारावीच्या परीक्षांमध्ये 98.62 टक्के उत्तीर्ण टक्केवारीची नोंद करून आतापर्यंतची सर्वोत्तम कामगिरी केली असल्याची माहिती दिली.
विद्यार्थ्यांच्या सर्वांगीण विकासासाठी क्रीडा आणि भौतिक व्यवहारांसंदर्भात केंद्रीय विद्यालय संघटना अतिशय दक्षतेने काम करत आहे, असे पांडे यांनी सांगितले. त्याच प्रकारे अटल टिंकरिंग लॅब, जिज्ञासा, नॅशनल चिल्ड्रन्स सायन्स काँग्रेस यांसारख्या कार्यक्रमांच्या माध्यमातून वैज्ञानिक दृष्टीकोन निर्माण करण्यावर देखील भर दिला जात आहे.
कोविड आपत्तीच्या आव्हानात्मक कालखंडातही आमच्या शिक्षकांनी अतिशय समर्पित भावनेने आणि बांधिलकीने शिक्षण देणे सुरूच ठेवले ही बाब अतिशय अभिमानास्पद आहे, असे त्यांनी सांगितले.
सर्वांसाठी शिक्षण या संकल्पनेचा अवलंब करण्यासाठी नवीन तंत्रज्ञान आणि डिजिटल/ ऑनलाईन साधनांचा त्यांनी अंगिकार केला आहे, असे त्या म्हणाल्या. राष्ट्रीय शिक्षण धोरणाची प्रभावी अंमलबजावणी करण्यामध्ये केव्हीएस विद्यालये संपूर्ण पाठबळ आणि योगदान देतील, असा विश्वास निधी पांडे यांनी व्यक्त केला.M.Chopade/S.Patil/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 80
पंतप्रधान कार्यालय
भारत आणि रशिया यांच्यात अनौपचारिक संवाद
नवी दिल्ली, 21 मे 2018
पंतप्रधान नरेंद्र मोदी आणि रशियाचे राष्ट्राध्यक्ष व्लादिमिर पुतीन यांच्यात रशियामध्ये सोची येथे 21 मे 2018 रोजी पहिला अनौपचारिक संवाद झाला. या भेटीच्या निमित्ताने दोन्ही नेत्यांना परस्परांशी मैत्रीचे बंध दृढ करण्याबरोबरच आंतरराष्ट्रीय आणि प्रादेशिक मुद्यांबाबतच्या मतांची देवाण घेवाण करण्याची संधी प्राप्त झाली.
भारत आणि रशिया यांच्यातील विशेष धोरणात्मक भागिदारी हा जागतिक शांतता आणि स्थैर्याच्या दृष्टीने महत्वपूर्ण असल्याबाबत दोन्ही नेत्यांचे एकमत झाले. जागतिक स्तरावर खुल्या विचारसरणीचे आणि समान संधीचे वातावरण निर्माण करण्यात भारत आणि रशियाची भूमिका महत्वाची असल्याबाबतही दोन्ही नेत्यांनी आपआपल्या विचारांचे आदान प्रदान केले. जागतिक शांतता आणि स्थैर्य टिकवून ठेवण्याच्या दृष्टीने समान जबाबदाऱ्या निभावण्यासाठी आपल्या भूमिकेबाबतही दोन्ही नेत्यांमध्ये चर्चा झाली.
अनेक महत्वपूर्ण आंतरराष्ट्रीय मुद्यांबाबत दोन्ही नेत्यांनी सखोल चर्चा केली. इंडो पॅसिफीक क्षेत्रासह सर्वच क्षेत्रात सल्लामसलत आणि समन्वयन अधिक वाढवण्याबाबत दोन्ही नेत्यांमध्ये सहमती झाली. संयुक्त राष्ट्रसंघ, एस.सी.ओ., ब्रिक्स आणि जी-ट्वेंटी अशा आंतरराष्ट्रीय संघटनांच्या माध्यमातून एकत्रितपणे काम करण्याबाबत दोन्ही नेत्यांचे एकमत झाले.
दहशतवादाचा विनाश करण्याबरोबरच सर्व प्रकारचा दहशतवाद आणि तत्सम शक्तींविरोधात लढा देण्याचा दृढ निश्चय दोन्ही नेत्यांनी व्यक्त केला. अफगाणिस्तानमध्ये दहशतवादापासून भयमुक्त करणारे वातावरण निर्माण करण्याबरोबरच तिथे शांतता आणि स्थैर्य प्रस्थापित करण्याच्या कामी एकत्रित प्रयत्न करण्याबाबत दोन्ही नेत्यांमध्ये सहमती झाली.
राष्ट्रीय विकासाचे आराखडे आणि प्राधान्यक्रम या विषयी दोन्ही नेत्यांनी आपल्या विचारांचे आदान प्रदान केले. सखोल विश्वास परस्परांबद्दल आदर आणि चांगल्या विचारांसह भारत आणि रशिया यांच्यातील संबंध अधिक दृढ होत असल्याबद्दल त्यांनी समाधान व्यक्त केले. जून 2007 मध्ये सेंट पिटर्स बर्ग येथे झालेल्या द्विपक्षीय संमेलनात चर्चिल्या गेलेल्या मुद्यांना उजाळा देत, आपल्या अधिकाऱ्यांना भारतात पुढच्या वर्षी आयोजित संमेलनासाठी आवश्यक ती पूर्व तयारी करावी असे निर्देश दोन्ही नेत्यांनी दिले.
भारताचा नीति आयोग आणि रशियाचे आर्थिक विकास मंत्रालय यांनी व्यापार आणि गुंतवणूक क्षेत्रात वाढ करण्याच्या दृष्टीने धोरणात्मक आर्थिक परस्पर संवाद वाढवण्याबाबतही दोन्ही नेत्यांमध्ये सहमती झाली. ऊर्जा क्षेत्रातील सहकार्य वाढवण्याबरोबरच गाजप्रोम आणि गेल यांच्यात पुढच्या महिन्यात होणाऱ्या दीर्घकालीन करारा अंतर्गत एलएनजीच्या पहिल्या टप्प्याच्या आगमनाचे त्यांनी स्वागत केले. लष्कर, संरक्षण आणि अणु ऊर्जा क्षेत्रात दोन्ही देशांतल्या उत्कृष्ट भागिदारीच्या आठवणींना उजाळा देत दोन्ही नेत्यांनी ही भागिदारी उत्तम असल्याचे मत व्यक्त केले.
दोन्ही नेत्यांदरम्यानच्या वार्षिक बैठकीबरोबरच नेतृत्व स्तरावर स्वतंत्र अनौपचारिक चर्चेच्या कल्पनेचेही त्यांनी स्वागत केले.
या वर्षाच्या उत्तरार्धात आयोजित 19 व्या वार्षिक संमेलनात मोदी यांनी राष्ट्राध्यक्ष पुतीन यांना भारतात येण्याचे आमंत्रण दिले आहे.
B.Gokhale/M.Pange/D.Rane
(Visitor Counter : 106
पंतप्रधान कार्यालय
लसीकरण मोहिमेला 1 वर्ष पूर्ण झाल्याबद्दल पंतप्रधानांनी लसीकरण मोहिमेशी संबंधित सर्वांना केले अभिवादन
लसीकरण मोहिमेत डॉक्टर, परिचारिका आणि आरोग्यसेवा कर्मचार्यांनी बजावलेल्या भूमिकेचे पंतप्रधानांनी केले कौतुक
पंतप्रधान नरेंद्र मोदी यांनी लसीकरण मोहिमेला 1 वर्ष पूर्ण झाल्याबद्दल लसीकरण मोहिमेशी संबंधित असलेल्या प्रत्येक व्यक्तीला अभिवादन केले आहे. लसीकरण मोहिमेत डॉक्टर, परिचारिका आणि आरोग्यसेवा कर्मचार्यांनी बजावलेल्या भूमिकेचे पंतप्रधानांनी कौतुक केले आहे. भारताच्या लसीकरण कार्यक्रमामुळे कोविड-19 विरुद्धच्या लढ्याला मोठे बळ मिळाले आहे, असेही ते म्हणाले.
MyGovIndia च्या ट्विटला उत्तर देताना, पंतप्रधानांनी ट्विटच्या मालिकेत म्हटले;
"आज लसीकरण मोहिमेला एक वर्ष झाले.
लसीकरण मोहिमेशी संबंधित असलेल्या प्रत्येक व्यक्तीला मी अभिवादन करतो.
आपल्या लसीकरण कार्यक्रमाने कोविड-19 विरुद्धच्या लढ्याला मोठे बळ मिळाले आहे. यामुळे जीव वाचले आहेत आणि उपजीविका राखल्या गेल्या.
यात आपले डॉक्टर, परिचारिका आणि आरोग्यसेवा कर्मचार्यांची भूमिका अनन्यसाधारण आहे. जेव्हा आपण दुर्गम भागात लसीकरण करत असलेल्या लोकांची किंवा आपले आरोग्य कर्मचारी तेथे लस घेऊन जातात, ती क्षणचित्रे पाहतो तेव्हा आपले हृदय आणि मन अभिमानाने भरून येते.
महामारीविरुद्ध लढण्याचा भारताचा दृष्टीकोन नेहमीच विज्ञानावर आधारित राहील. आपल्या नागरिकांना योग्य देखभाल मिळावी यासाठी आम्ही आरोग्यविषयक पायाभूत सुविधांमध्ये वाढ करत आहोत.
चला, आपण सर्व कोविड-19 संबंधित प्रोटोकॉलचे पालन करत राहू आणि महामारीवर मात करू.''
पंतप्रधान कार्यालय
पंतप्रधानांनी चेती चांद निमित्ताने नागरिकांना दिल्या शुभेच्छा
पंतप्रधान नरेंद्र मोदी यांनी चेती चांद निमित्त नागरिकांना शुभेच्छा दिल्या आहेत.
ट्वीट संदेशात पंतप्रधान म्हणाले;
"चेती चांदच्या सर्वांना शुभेच्छा."
गृह मंत्रालय
केंद्रीय गृहमंत्री आणि सहकार मंत्री अमित शहा यांनी गुजरात विद्यापीठाच्या, इंडियन इन्स्टिट्यूट ऑफ सस्टेनेबिलिटीने आयोजित केलेल्या काश्मीर महोत्सवाला दुरादृष्य प्रणालीच्या माध्यमातून केले मार्गदर्शन
देशाचा युवा वर्ग जेव्हा आपली प्रतिभा, ऊर्जा आणि उत्साह, याला स्किल इंडिया, स्टार्टअप इंडिया आणि पीएम मुद्रा योजनेशी जोडेल, तेव्हा भारताला जगात अव्वल स्थानावर पोहोचण्यापासून कोणीही रोखू शकणार नाही, असा केंद्रीय मंत्री अमित शाह यांना विश्वास
नवी दिल्ली, 2 मार्च 2023
केंद्रीय गृहमंत्री आणि सहकार मंत्री अमित शहा यांनी आज गुजरात विद्यापीठाच्या, इंडियन इन्स्टिट्यूट ऑफ सस्टेनेबिलिटीने आयोजित केलेल्या काश्मीर महोत्सवाला दुरादृष्य प्रणालीच्या माध्यमातून संबोधित केले. केंद्रीय मंत्री डॉ. जितेंद्र सिंह यांच्यासह अनेक मान्यवर यावेळी उपस्थित होते.
आपल्या भाषणात अमित शहा म्हणाले की, शतकानुशाताकांपासून भारत सहचार्याच्या माध्यमातून पुढे जात असून, पंतप्रधान नरेंद्र मोदी यांनी, विविधतेने भरलेल्या देशातील सहचर्य मजबूत करण्यासाठी, अनेक उपक्रमांसह 'एक भारत श्रेष्ठ भारत'चा मूलमंत्र दिला आहे. संस्कृती, भाषा, खाद्य संस्कृती आणि पोशाखांमधील विविधता हेच आपले बलस्थान असल्याचे ते म्हणाले. शाह पुढे म्हणाले की, पंतप्रधान नरेंद्र मोदी यांनी देशवासीयांना, विशेषतः युवा वर्गाला, "एक भारत श्रेष्ठ भारत" ही संकल्पना जीवनाचा मंत्र म्हणून आत्मसात करण्याचे आवाहन केले आहे.
सहकार मंत्रालयाची स्थापना करून, देशातील प्रत्येक गावाला विकास प्रणालीशी, तर गरीबातील गरीब भारतीयाला अर्थव्यवस्थेशी जोडण्याचा पंतप्रधान नरेंद्र मोदी यांचा प्रयत्न असल्याचे शाह म्हणाले.
अमित शाह म्हणाले की हे ‘स्वातंत्र्याचे अमृत महोत्सवी’ वर्ष आहे, आणि पंतप्रधान नरेंद्र मोदी यांनी 2022 ते 2047 या 25 वर्षांचे वर्णन 'अमृत काल' असे केले आहे. या ‘अमृत काळात’ आपल्याला प्रतिज्ञा घ्यायची आहे की, स्वातंत्र्याच्या शताब्दीच्या वेळी भारत जगातील प्रत्येक क्षेत्रात अव्वल स्थानावर असेल.
ते म्हणाले कि, देशाचा युवा वर्ग जेव्हा आपली प्रतिभा, ऊर्जा आणि उत्साह, याला स्किल इंडिया, स्टार्टअप इंडिया आणि पीएम मुद्रा योजनेशी जोडेल, तेव्हा भारताला जगात अव्वल स्थानावर पोहोचण्यापासून कोणीही रोखू शकणार नाही.
S.Bedekar/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 114
संरक्षण मंत्रालय
राष्ट्रीय गिर्यारोहण आणि साहसी क्रीडा संस्थेचे  पथक 6 देशांच्या सायकलिंग मोहिमेवर
या मोहिमेत हे पथक 50 दिवसात 6 देशांमध्ये 5,300 किमी प्रवास करणार
नवी दिल्ली, 17 जानेवारी 2023
स्वातंत्र्याचा अमृत महोत्सव" निमित्ताने दिरांग-स्थित राष्ट्रीय गिर्यारोहण आणि साहसी क्रीडा संस्था  चे 4 सदस्यीय पथक उद्या 18 जानेवारी 2023 रोजी व्हिएतनाममधील हनोई येथून 6 देशांच्या सायकलिंग मोहिमेला सुरुवात करण्यासाठी सज्ज झाले आहे. व्हिएतनाम, लाओस, कंबोडिया, थायलंड आणि मलेशियामार्गे 50 दिवसांत सुमारे 5300 किमी अंतराचा प्रवास करून 8 मार्च 2023 रोजी सिंगापूरमधील एस्प्लनेड पार्क  येथे या मोहिमेचा समारोप होईल. वातावरणाशी जुळवून घेण्यासाठी 16 जानेवारी 2023 रोजी नवी दिल्ली येथून हा चमू हनोईमध्ये दाखल झाला आहे. संरक्षण मंत्री राजनाथ सिंह यांनी गेल्या वर्षी 18 एप्रिल 2022 रोजी त्यांच्या अध्यक्षतेखाली पार पडलेल्या संस्थेच्या कार्यकारी परिषदेच्या बैठकीत या मोहिमेला मान्यता दिली होती.
16 जानेवारी रोजी नवी दिल्ली येथून या मोहिमेला संरक्षण मंत्रालयाच्या अतिरिक्त सचिवांनी निमासच्या सचिवांच्या उपस्थितीत हिरवा झेंडा दाखवला. चार सदस्यीय पथकाचे नेतृत्व कर्नल आर.एस. जामवाल करत आहेत.
6 दक्षिण पूर्व आशियाई राष्ट्रांना भेट देणारी ही अशा प्रकारची पहिली सायकलिंग मोहीम आहे. सिंगापूर मधील आयएनए स्मारक येथे हे पथक, ब्रिटीश वसाहतवादी राजवटीतून देशाला मुक्त करण्यासाठी ज्यांनी प्राणांची आहुती दिली, त्या सर्व योद्ध्यांना श्रद्धांजली अर्पण करतील.
राष्ट्रीय गिर्यारोहण आणि साहसी क्रीडा संस्थेच्या पथकाने अलिकडेच ईशान्येकडील सातही राज्यांचा सायकलने प्रवास करून इंडिया बुक ऑफ रेकॉर्डमध्ये विक्रमाची नोंद केली आहे. त्यांनी ईशान्य प्रदेशातील सर्व 7 राज्यांमधील सर्वात उंच शिखर सायकलने प्रवास करत सर केले. या पथकाने अरुणाचल प्रदेश, आसाम, मेघालय, मणिपूर, नागालँड, मिझोराम आणि त्रिपुरामधून 1098 किलोमीटर अंतर सायकलने पार केले आणि या राज्यांमधील युवा संघटनांशी संवाद साधला.S.Kakade/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 103
उपराष्ट्रपती कार्यालय
छोट्या आणि अल्पभूधारक शेतकऱ्यांची उत्पादकता वाढवण्यावर अधिक भर देण्याचे उपराष्ट्रपतींचे वैज्ञानिकांना आवाहन
नवी दिल्ली,14 फेब्रुवारी 2020
देशातल्या छोट्या आणि अल्पभूधारक शेतकऱ्यांची उत्पादकता वाढवण्यावर अधिक भर देण्याचे आवाहन उपराष्ट्रपती एम. व्यंकय्या नायडू यांनी आज वैज्ञानिक समुदायाला केले. छोटे आणि अल्पभूधारक शेतकरी हे सर्वात असुरक्षित असून त्यांच्या कल्याणाला सर्वोच्च प्राधान्य दिले जावे असे ते म्हणाले.
नवी दिल्लीत भारतीय कृषी संशोधन संस्थेच्या 58 व्या दिक्षांत समारंभात ते संबोधित करत होते. देशातल्या अन्नधान्याच्या उत्पादनात गेल्या 68 वर्षात अंदाजे सहा पटीने झालेली वाढ लक्षात घेता त्यांनी हरित क्रांतीनंतरच्या टप्प्यात कृषी संशोधन संस्थेने केलेली कामगिरी उल्लेखनीय असल्याचे सांगितले.
शेतकऱ्यांचे जीवनमान सुधारण्यासाठी तसेच संस्थेचे संशोधन शेतापर्यंत पोहोचण्यासाठी भारतीय कृषी संशोधन संस्थांनी प्रगत तंत्रज्ञानाचा वापर करावा, असे उपराष्ट्रपती म्हणाले. शेतीमधील वैज्ञानिक प्रगती आणि संशोधनाच्या माध्यमातून देशाची सेवा केली जावी, अशी सूचना त्यांनी केली.
देशात कुपोषण आणि उपासमारीच्या वाढत्या प्रमाणाबाबत त्यांनी चिंता व्यक्त केली. देशातले 80 टक्क्यांहून अधिक किशोरवयीन मुलांची उपासमार होत आहे. देशातील युवक हे देशाचा कणा आहेत त्यामुळे या समस्येवर युद्धपातळीवर तोडगा काढण्यात यावा, असे उपराष्ट्रपती म्हणाले.
नायडू यांनी कृषी संशोधन संस्थांना रोग प्रतिबंधक आणि पोषक मूल्य असलेली पिकं विकसित करण्याचे आवाहन केले. किटकनाशकांच्या अतिवापराच्या धोक्याबाबत लोकांना जागृत करण्याची गरज त्यांनी व्यक्त केली. शेतीला शाश्वत आणि फायदेशीर बनवण्यासाठी योग्य धोरणं, तंत्रज्ञान आणि संस्थात्मक व्यवस्था यांची जोड असणे महत्वपूर्ण असल्याचे ते म्हणाले.
केंद्र सरकारने गेल्यावर्षी 12 शेतकऱ्यांना पद्मश्री पुरस्कार देऊन गौरवले. यातून त्यांचे मनोधैर्य वाढवायला मदत होईल, असे नायडू म्हणाले.
यावेळी उपराष्ट्रपतींनी एमएससी आणि पीएचडी शिक्षण पूर्ण केलेल्या विद्यार्थ्यांना पदवी आणि पदकं प्रदान केली.
B.Gokhale/S.Kane/P.Kor
(Visitor Counter : 94
महिला आणि बालविकास मंत्रालय
महिला आणि बालविकास मंत्रालयाने, शासकीय बालसंगोपन संस्थांतील बालकांची सर्वतोपरी काळजी घेण्यासाठी इंडियन अकॅडमी ऑफ पीडियाट्रिक्सचे घेतले सहकार्य
नवी दिल्ली, 11 मे 2021
केंद्रीय महिला आणि बाल विकास मंत्री, स्मृती झुबिन इराणी यांनी असे म्हटले आहे की, देशभरातील सरकारी बालसंगोपन संस्थांमध्ये राहणाऱ्या मुलांची तज्ज्ञांकडून काळजी घेण्याच्या उद्देशाने, महिला आणि बाल विकास मंत्रालय इंडियन अकॅडमी ऑफ पीडियाट्रिक्सचे सहकार्य घेत आहे. आपल्या ट्वीटर संदेशात त्यांनी अशी माहिती दिली की, “बाल संरक्षण सेवा योजनेंतर्गत मुलांना देण्यात येणाऱ्या वैद्यकीय सेवेव्यतिरिक्त ही सेवा देण्यात येईल”.
महिला बालकल्याण मंत्री यांनी पुढे आपल्या ट्वीटमधे असे म्हटले की, “देशातील दूरदूरच्या कानाकोपऱ्यातील संस्थांमधून काळजी घेणारे सेवक/बाल संरक्षण अधिकारी आठवड्यातून 6 दिवस दररोज दुपारी या बालरोगतज्ञांकडून टेलिमेडिसिन सेवेचा लाभ घेऊ शकतील. या सेवेचा लाभ 2000 हून अधिक सीसीआयमधील हजारो मुलांना होईल.
आपल्या दुसऱ्या ट्विटर संदेशात इराणी यांनी असे नमूद केले आहे की, “असुरक्षित मुलांना सेवा देण्यासाठी, 30000 सदस्यांच्या इंडियन अकॅडमी ऑफ पेडियाट्रिक्स  च्या मजबूत जाळ्यामधून तज्ञांची समिती मध्यवर्ती, विभागीय, राज्य आणि शहर पातळीवर तयार  केली जात आहे. प्रत्येक शासकीय / अनुदानित सीसीआयकडे आयएपीने, नियुक्त केलेला तज्ज्ञ असला पाहिजे."
भारतीय बालरोगशास्त्र अकादमी आणि त्याचे सदस्य यांनी असुरक्षित मुलांसाठी त्यांची सेवा दिल्याबद्दल त्यांचे आभार मानत, महिला आणि बालकल्याण मंत्री यांनी असे ट्वीट केले आहे की ," या वैद्यकीय तज्ञांची वचनबद्धता आणि भारत सरकारच्या दृढ प्रयत्नांमुळे उत्तम वैद्यकीय सल्ला केवळ एका फोनद्वारे शासकीय बालसंगोपन संस्थांमध्ये राहणाऱ्या मुलांना मिळेल. ”
S.Tupe/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 143